CELEX: 32011R0589
Language: ro
Date: 2011-06-20 00:00:00
Title: Regulamentul de punere în aplicare (UE) nr. 589/2011 al Comisiei din 20 iunie 2011 de modificare a Regulamentului de punere în aplicare (UE) nr. 302/2011 de deschidere a unui contingent tarifar de import excepțional pentru anumite cantități de zahăr în anul de comercializare 2010/2011

21.6.2011   
            
            
               RO
            
            
               Jurnalul Oficial al Uniunii Europene
            
            
               L 161/7
            
         REGULAMENTUL DE PUNERE ÎN APLICARE (UE) NR. 589/2011 AL COMISIEI
   din 20 iunie 2011
   de modificare a Regulamentului de punere în aplicare (UE) nr. 302/2011 de deschidere a unui contingent tarifar de import excepțional pentru anumite cantități de zahăr în anul de comercializare 2010/2011
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 187 coroborat cu articolul 4,
   întrucât:
   
               (1)
            
            
               Prețul zahărului pe piața mondială s-a situat în mod constant la un nivel ridicat în primele luni ale anului de comercializare 2010/2011, ceea ce a încetinit ritmul importurilor, în special din țări terțe care beneficiază de anumite acorduri preferențiale.
            
         
               (2)
            
            
               Confruntată cu această situație, Comisia a adoptat recent o serie de măsuri cu scopul de a suplimenta oferta de pe piața Uniunii. Printre aceste măsuri se numără Regulamentul (UE) nr. 222/2011 al Comisiei din 3 martie 2011 de stabilire a unor măsuri excepționale privind plasarea pe piața Uniunii în anul de comercializare 2010/2011 a zahărului și a izoglucozei peste cotă cu taxă pe excedent redusă (2), care a crescut disponibilitatea combinată a zahărului și a izoglucozei pe piața Uniunii cu 526 000 de tone, și Regulamentul de punere în aplicare (UE) nr. 302/2011 al Comisiei din 28 martie 2011 de deschidere a unui contingent tarifar de import excepțional pentru anumite cantități de zahăr în anul de comercializare 2010/2011 (3), care a suspendat taxele de import pentru o cantitate de 300 000 de tone de zahăr încadrat la codul NC 1701.
            
         
               (3)
            
            
               Importurile de zahăr efectuate în cadrul regimului de perfecționare activă în conformitate cu capitolul 3 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (4) au fost reduse, iar industria prelucrătoare a crescut gradul de utilizare a zahărului din cotă în produsele exportate. Aceste evoluții au avut ca efect menținerea unei situații tensionate a ofertei pe piața Uniunii, amenințând să conducă la o aprovizionare insuficientă în ultimele luni ale anului de comercializare, până la sosirea noii recolte.
            
         
               (4)
            
            
               În consecință, prețul ridicat al zahărului pe piața mondială amenință să afecteze disponibilitatea ofertei pe piața Uniunii. Din acest motiv, este necesar să se suplimenteze cu 200 000 de tone cantitatea de 300 000 de tone stabilită în Regulamentul de punere în aplicare (UE) nr. 302/2011, pentru care taxa de import urmează să fie suspendată.
            
         
               (5)
            
            
               În conformitate cu articolul 11 din Regulamentul (CE) nr. 891/2009 al Comisiei din 25 septembrie 2009 privind deschiderea și gestionarea anumitor contingente tarifare comunitare în sectorul zahărului (5), deschiderea, în temeiul articolului 187 din Regulamentul (CE) nr. 1234/2007, a contingentelor tarifare pentru importurile de produse din sectorul zahărului cu numărul de ordine 09.4380 (zahăr excepțional de import), cantitățile din aceste produse pentru care taxele de import urmează să fie suspendate și perioada contingentului tarifar trebuie stabilite printr-un act legislativ separat. Regulamentul de punere în aplicare (UE) nr. 302/2011 suspendă taxele de import pentru o cantitate de 300 000 de tone de zahăr încadrat la codul NC 1701.
            
         
               (6)
            
            
               Regulamentul de punere în aplicare (UE) nr. 302/2011 trebuie modificat în consecință.
            
         
               (7)
            
            
               Comitetul de gestionare a organizării comune a piețelor agricole nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   La articolul 1 primul paragraf din Regulamentul de punere în aplicare (UE) nr. 302/2011, se adaugă următoarea teză:
   
      „Se suspendă, de la 1 iulie 2011 până la 30 septembrie 2011, taxele vamale de import pentru o cantitate suplimentară de 200 000 de tone.”
   
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Expiră la 30 septembrie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 iunie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 60, 5.3.2011, p. 6.
   
      (3)  JO L 81, 29.3.2011, p. 8.
   
      (4)  JO L 253, 11.10.1993, p. 1.
   
      (5)  JO L 254, 26.9.2009, p. 82.